ใครเป็นเจ้าของโรงแรมเครือ SALA
SALA เครือโรงแรม 5 ดาว ที่มีสาขาอยู่ไม่ถึง 10 แห่ง แต่ก็เป็นหนึ่งในโรงแรมหน้าใหม่ที่ได้รับความสนใจจากทั้งคนไทยและชาวต่างชาติ  แล้วเครือ SALA เป็นของใคร? คนไทยหรือคนต่างชาติ? ลงทุนแมนจะเล่าให้ฟัง..
1 ก.ย. 2563

ใครเป็นเจ้าของโรงแรมเครือ SALA /โดย ลงทุนแมน
SALA เครือโรงแรม 5 ดาว ที่มีสาขาอยู่ไม่ถึง 10 แห่ง แต่ก็เป็นหนึ่งในโรงแรมหน้าใหม่ที่ได้รับความสนใจจากทั้งคนไทยและชาวต่างชาติ
แล้วเครือ SALA เป็นของใคร?
คนไทยหรือคนต่างชาติ?
ลงทุนแมนจะเล่าให้ฟัง..
╔═══════════╗
Blockdit เป็นแพลตฟอร์มของแหล่งรวมนักคิด
ที่ช่วยอัปเดตสถานการณ์ ในรูปแบบบทความ วิดีโอ
รวมไปถึงพอดแคสต์ ที่มีให้ฟังระหว่างเดินทางด้วย
ลองใช้กันที่ 
╚═══════════╝
ความจริงแล้วเครือโรงแรมนี้เป็นของคนไทย 
และเจ้าของผู้พัฒนาโครงการนี้ก็คือ คุณทศ จิราธิวัฒน์ 
ผู้บริหารเครือ เซ็นทรัล รีเทล หรือ CRC นั่นเอง
แต่ที่น่าสนใจคือโรงแรมนี้ไม่ได้มีส่วนเกี่ยวข้องกับเครือโรงแรมในครอบครัวอย่าง Centara แต่อย่างใด 
แต่เป็นธุรกิจที่คุณทศ และ คุณศุกตา (ภรรยา) เป็นผู้ลงทุนเอง
แล้วจุดเริ่มต้นของโรมแรมนี้เป็นมาอย่างไร?
นอกจากหน้าที่ผู้บริหารเครือเซ็นทรัลแล้ว 
คุณทศ ก็ยังมีความชื่นชอบในงานดีไซน์ และการออกแบบอีกด้วย
ทำให้มีความคิดที่จะเปิดโรงแรมขึ้นมา ที่อยากให้มีความแตกต่างจากเชนโรงแรมทั่วๆ ไป
โดยเริ่มต้นแห่งแรกคือ Six Senses Samui โดยจ้างเครือโรงแรมซิกซ์เซนส์ เชนโรงแรมในเครือ InterContinental Hotels Group มาบริหาร
หลังจากประสบความสำเร็จ จึงตัดสินใจพัฒนาแบรนด์เป็นของตัวเอง
และนี่ก็คือ จุดเริ่มต้น ของเครือโรงแรม SALA หรือ ศาลา นั่นเอง 
โดยเปิดสาขาแรกที่สมุย ชื่อว่า ศาลา สมุย เชิงมนบีช รีสอร์ท ห่างจาก Six Senses Samui ไปไม่กี่หาด
และต่อมาก็เริ่มขยายมาเป็นจังหวัดอื่นๆ มากขึ้น 
ซึ่งในเวลานั้น กลุ่มเป้าหมายของศาลาค่อนข้างชัดเจนไปที่นักท่องเที่ยวต่างชาติ 
แต่ก็มีบางแห่งที่ได้รับความนิยมในหมู่คนไทยไม่แพ้กัน และ ถือเป็นโลเคชันที่ทำให้ ศาลา นั้นเป็นที่รู้จักในหมู่คนไทยมากขึ้น นั่นก็คือ ศาลา รัตนโกสินทร์ และ ศาลา อยุธยา
เริ่มจาก “ศาลา รัตนโกสินทร์” โรงแรมพร้อมร้านอาหารริมน้ำ ที่ตั้งอยู่ตรงข้ามวัดอรุณราชวราราม ทำให้สามารถเห็นวิวสวยของวัดอรุณได้แบบเต็มที่ และกลายเป็นมุมโปรดของผู้ที่ได้มาเข้าพัก
ส่วน “ศาลา อยุธยา” ที่มีจุดเด่นของโรงแรม คือกำแพงอิฐสูง เหมือนกำแพงเมืองโบราณของไทย และตัดด้วยตัวตึกสีขาวและสระน้ำหินอ่อนแบบตะวันตก กลายเป็นจุดถ่ายรูปยอดฮิตอีกแห่งหนึ่งของเครือโรงแรมนี้
แล้วปัจจุบันเครือศาลามีโครงการอะไรบ้าง
ที่พักในเครือศาลานั้นจะแบ่งเป็น โรงแรมแบบรีสอร์ตและโรงแรมแบบบูติก 
เริ่มจากแบบรีสอร์ต มีทั้งหมด 3 แห่งคือ 
ศาลา สมุย เชิงมนบีช รีสอร์ท
ศาลา สมุย เฉวงบีช รีสอร์ท 
ศาลา ภูเก็ต ไม้ขาวบีช รีสอร์ท
และ โรงแรมแบบบูติกอีกทั้งหมด 5 แห่ง คือ 
ศาลา เขาใหญ่
ศาลา ลานนา เชียงใหม่
ศาลา รัตนโกสินทร์
ศาลา อยุธยา
ศาลา บางปะอิน (เปิดปี 2021)
จุดเด่นสำคัญที่ทำให้ ศาลา นั้นเป็นที่นิยม นั่นก็คือดีไซน์การออกแบบที่เป็นเอกลักษณ์ไม่เหมือนใคร และถือว่าแปลกใหม่กว่าโรงแรมอื่นๆ ในไทย ซึ่งคุณทศก็ได้ตัดสินใจเลือกสถาปนิกหน้าใหม่อย่าง คุณศิริยศ ชัยอำนวย ผู้ก่อตั้งบริษัท Onion มาเป็นผู้ออกแบบหลายๆ โครงการ ตั้งแต่ ศาลา เขาใหญ่, ศาลา รัตนโกสินทร์, ศาลา อยุธยา และล่าสุดคือ ศาลา สมุย เฉวงบีช รีสอร์ท
ซึ่งทำให้โรงแรมในเครือนี้ นอกจากจะเป็นโรงแรมหรูแล้ว ยังเป็นสถานที่ถ่ายภาพที่ทำให้ผู้ที่เข้ามาพักหรือเยี่ยมชมได้รูปสวยๆ กลับไป และยังคว้ารางวัลโรงแรมดีเด่นจากหลายสำนักทั้งในไทยและต่างประเทศอีกด้วย
แล้วปัจจุบันเครือศาลามีรายได้แค่ไหน
เรามาดูตัวอย่างผลประกอบการในปีที่ผ่านมากัน
บริษัท ศาลา สมุย จำกัด 
ปี 2562 รายได้ 264.8 ล้านบาท กำไร 48.2 ล้านบาท
บริษัท ศาลารัตนโกสินทร์ จำกัด
ปี 2561 รายได้ 74.2 ล้านบาท กำไร 7.5 ล้านบาท 
 
บริษัท ศาลา อยุธยา จำกัด
ปี 2562 รายได้ 2.8 ล้านบาท กำไร 1.1 ล้านบาท
บริษัท ศาลา ฮอสพิทาลิตี้ กรุ๊ป จำกัด  
ปี 2562 รายได้ 52.0 ล้านบาท กำไร 6.8 ล้านบาท
ซึ่งประเภทโรงแรมแบบรีสอร์ต เช่น ที่ภูเก็ตและสมุย จะมีรายได้มากกว่าเนื่องจากเป็นโครงการขนาดใหญ่ ส่วนโครงการอื่นๆ จะเป็นโรงแรมขนาดเล็กเพียงไม่กี่ยูนิตเท่านั้น
และนี่ก็เป็นผลงานธุรกิจอีกแห่งหนึ่งของคุณทศ ที่มาจากความรักและชอบในการตกแต่งบวกกับ 
ความตั้งใจให้ทุกโลเคชันมีเอกลักษณ์
ถึงแม้ว่าเครือศาลา จะไม่ได้เป็นเครือโรงแรมใหญ่เหมือนรายอื่นๆ แต่ก็สามารถประสบความสำเร็จ และกลายเป็นโรงแรมที่สร้างความประทับใจให้กับผู้มาเยือน ทั้งคนไทยและคนต่างชาติได้ไม่น้อยเลยทีเดียว.. 
----------------------
Blockdit เป็นแพลตฟอร์มของแหล่งรวมนักคิด
ที่ช่วยอัปเดตสถานการณ์ ในรูปแบบบทความ วิดีโอ
รวมไปถึงพอดแคสต์ ที่มีให้ฟังระหว่างเดินทางด้วย
ลองใช้กันที่ 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-กรมพัฒนาธุรกิจการค้า
-
-
-
-
-
-